明日元舉赴召見别用前韻送行
作者：葛勝仲
朝代：宋

paragraphs: 吾君急升平，元凱登二八。
赤墀擁豪俊，青雲啟塗轍。
巖居及川觀，號召無虗月。
徴君筆瑞世，制行圭玉潔。
向來端神羊，不畏龍麟逆。
嶠南歸興動，只作數旬客。
跡雖遁煙壑，名常藹雲闕。
果膺尺一書，赴隴催装發。
遂恐長烏府，席與羣工絕。
眷言國步艱，敢惮泥塗滑。
牛刀剸繁劇，鵬翅摩空闊。
相期扶中興，何止得官熱。